ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

Министъра на финансите

на РЕПУБЛИКА БЪЛГАРИЯ

**ВЪПРОС**

от Петър Владиславов Славов,

народен представител от ПГ на „Реформаторския блок“

На основание чл.90, ал. 1 от Конституцията на Република България и чл.92, ал.1 ПОДНС

**ОТНОСНО:** *Лицата, които ще могат да се възползват от данъчното облекчение по чл. 22б от ЗДДФЛ (отм. ДВ бр. 105/2014г) за възстановяване на авансово платения данък ‘общ доход‘ - т.нар. „необлагаем минимум”*

**УВАЖАЕМИ Г-Н МИНИСТЪР,**

В края на миналата година Народното събрание отмени чл. 22б от ЗДДФЛ (ДВ бр. 105/2014), според който се предвиждаше евентуално връщане на авансово платения през годината данък общ доход за лица, които нямат други доходи освен трудовите по чл. 10, ал. 1, т.1 от същия закон. В хода на дебата, като основания за отмяната, бяха посочени редица фактори, сред които и този, че тази разпоредба е практически неработеща. По простата причина, че голям брой лица, работещи на минимална работна заплата, практически ще бъдат лишени от това облекчение, тъй като са получили минимален доход през годината и от друг източник. Например лихви по разплащателната си сметка, по която получават работната си заплата, и които лихви е възможно да са в минимален размер – няколко лева общо за цялата година. Предвид тълкуването на разпоредбата на отменения чл. 22б ЗДДФЛ от представители на НАП обаче, че дори и 1лев допълнителен доход, автоматично лишава дадено лице от това право, може да се очаква, че засегнатите групи лица ще бъдат наистина много.

Предвид горното, от изключителен обществен интерес е да се отчете ефектът на разпоредбата на чл. 22б ЗДДФЛ и делът на хората, които реално ще могат да се възползват от тази привилегия за изтеклата 2014г., поради което,

**Уважаеми г-н Министър,**

Моля да отговорите на следния въпрос: **Какъв е броят на хората, работили на минимална работна заплата през 2014г. и колко от тях отговарят на критериите, както б яха разписани в чл. 22б ЗДДФЛ, за да могат реално да се ползват от това данъчно облекчение, и на колко възлиза делът им в %?**

12.01.2015г.

 **Петър Славов**

 **Народен представител**